《木兰花慢 徐方虎假归》
清代·曹贞吉

官河悬夕照，帆十丈、影垂垂。正白露横空，寒螀声急，芦叶争飞。

追随。东门千骑，羡相如拥传有光辉。驿路水明沙碧，江乡蟹美鲈肥。

东篱。无恙柘桑围。罨画越来溪。早鱼鸟关心，烟霞寄傲，才子初归。

燃藜。龙门太史，拟江山贺监是耶非。莫恋紫莼红蓼，来司玉册金泥。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。